**Opetus- ja kulttuuriministeriölle**

**Asia: Lausunto varhaiskasvatusta koskevan lainsäädännön uudistamistyöryhmän esityksestä (OKM/81/040/2012)**

Opetus- ja kulttuuriministeriössä on pyytänyt lausuntoja varhaiskasvatusta koskevan lainsäädännön uudistamistyöryhmän esityksestä. Kansanopistot kouluttavat viittomakielen ohjaajia. Esityksen kohteena olevalla lainsäädännöllä on merkittävä vaikutus viittomakielen ohjaajien työllistymiseen ja asiakasryhmien jokapäiväiseen elämään jatkossa.

Varhaiskasvatusta koskevan lainsäädännön uudistamistyöryhmän esityksen luvun 6, Henkilöstön tehtävät ja kelpoisuusvaatimukset, §:ssä 29 esitetään, että kelpoisuusvaatimuksena varhaiskasvatuksen lastenhoitajan tehtäviin on vähintään sosiaali- ja terveysalan perustutkinto, johon sisältyy tai jota on täydennetty lasten ja nuorten hoidon ja kasvatuksen koulutusohjelman opinnoilla, tai lapsi- ja perhetyön perustutkinto. Sen sijaan muut aiemmin mahdollisesti soveltuviksi katsotut vastaavat tutkinnot, esimerkiksi nuoriso- ja vapaa-ajan ohjauksen tutkinto tai viittomakielisen ohjaajan tutkinto eivät enää toisi kelpoisuutta toimia varhaiskasvatuksessa lastenhoitajana. Lisäksi esitetään, että sosiaali- ja terveysalan perustutkinnossa olisi suoritettu lasten ja nuorten hoidon ja kasvatuksen koulutusohjelman opinnot.

**Suomen Kansanopistoyhdistys – Finlands Folkhögskolförening ry esittää, että viittomakielisen ohjauksen perustutkinto otettaisiin laissa mukaan tutkinnoksi, joka antaa kelpoisuuden lastenhoitajan tehtäviin. Kelpoisuuslain tiukentaminen on perusteltua, mutta viittomakielisen ohjauksen perustutkinnon jättäminen kelpoisuuden antavien tutkintojen ulkopuolelle ei toteuta tavoitetta vahvistaa varhaiskasvatuksessa tarvittavaa ammatillista osaamista. Suomen Kansanopistoyhdistys perustelee esitystään seuraavilla näkökohdilla:**

1. Viittomakielisen ohjauksen perustutkinto on tutkinnon perusteissa selkeästi myös varhaiskasvatukseen suuntautunut tutkinto. Tutkinnon perusteiden viimeisimmässä muutoksessa vuonna 2010 tutkintoa kehitettiin erityisesti vastaamaan juuri varhaiskasvatuksen tarpeita ja siihen liittyviä ammattitaitovaatimuksia vahvistettiin merkittävästi.

Viittomakielisen ohjauksen perustutkinnossa on laajuudeltaan enemmän varhaiskasvatuksen toimintaympäristöissä opittavia ja näytettäviä tutkinnonosia kuin sosiaali- ja terveysalan perustutkinnossa:

Kaikille pakolliset tutkinnonosat:

* Lasten ja nuorten ohjaus ja kasvatus viittomakieli- ja kommunikaatioalalla 30ov
* Kommunikaatiomenetelmät ja kommunikaation tukeminen 10v
* Suomalaisen viittomakielen hallinta 10ov

Kaikille valinnaiset tutkinnon osat:

* Ilmaisutaitojen ohjaus 10ov
* Kommunikaation ohjaaminen 10ov

Yhteensä 70 ov (sosiaali- ja terveysalan perustutkinnossa yht. 60ov, sisältäen Lasten ja nuorten hoidon ja kasvatuksen osaamisalaopinnot).

Työelämän näkökulmasta tutkinto antaa valmiudet ja osaamisen toimia lastenhoitajan tehtävässä, johon myös merkittävä osa tutkinnon suorittaneista on sijoittunut. Useissa kunnissa viittomakielen ohjaajat on otettu myös vakinaisiin lastenhoitajan työsuhteisiin ja siten tunnustettu ohjaajien ammattitaito ja kelpoisuus.

1. Erityispedagogiikan ja erilaisten puhetta tukevien ja korvaavien kommunikointikeinojen osaamisen tarve varhaiskasvatuksessa lisääntyy jatkuvasti. Tehostetun ja erityisen tuen osalta kommunikatiiviset oikeudet ja erilaisten kommunikaatiotaitojen kehittymisen tukeminen ovat ammattitaitoa, johon viittomakielen ohjaajat koulutetaan. Vastaavassa laajuudessa erityispedagogiikan ja erilaisten kommunikointikeinojen osaamisvaatimuksia ei ole muissa tutkinnoissa. Kun lapsella on erityisiä tarpeita kommunikoinnissa, 1-2 ov:n tukiviittomakurssi tai aac-kurssi ei riitä hyvään lastenhoitajan ammattitaitoon.

Viittomakielen ohjaaja tukee kommunikaatio-ongelmaisen lapsen vuorovaikutusta sekä sosiaalisten suhteiden muodostumista ryhmän muiden lasten kanssa. Lisäksi viittomakielen ohjaaja lastenhoitajana toimiessaan vahvistaa toiminnallaan lasten keskinäisiä suhteita  ja edistää siten suvaitsevaisuutta. Maahanmuuttajalapset hyötyvät myös viittomakielen ohjaajan ammattitaidosta.

1. Suomalainen varhaiskasvatus nojaa elinikäisen oppimisen periaatteeseen ja pedagoginen näkökulma on hoidollisen näkökulman lisäksi vahvasti läsnä varhaiskasvatuksessa. Viittomakielen ohjaajan opinnoissa molemmat näkökulmat ovat keskeisiä ja näiden lisäksi viittomakielen ohjaajalla on opintojensa myötä näkemys koulutuksellisesta jatkumosta varhaiskasvatuksesta peruskoulun kautta toiselle asteelle aina aikuisuuteen ja ikääntymiseen saakka.

Moniammatillisuuden näkökulmasta paras mahdollinen tilanne olisi se, että varhaiskasvatuksessa toimisi mahdollisimman erilaisin osaamispainotuksin koulutettuja työntekijöitä. Hyvän varhaiskasvatuksen perusosaamisen lisäksi viittomakielisen ohjauksen perustutkinnon suorittaneilla on vahva osaaminen toimia tukea tarvitsevien lasten ja perheiden parissa.

Helsingissä 26.5.2014

Kohteliaimmin,

Suomen Kansanopistoyhdistys – Finlands Folkhögskolförening ry

Aki Ojakangas Jyrki Ijäs

puheenjohtaja pääsihteeri